DA Den Europæiske Unions Tidende L 96/44

KOMMISSIONENS FORORDNING (EU) 2017/627

af 3. april 2017

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for fenpyroximat, triadimenol og triadimefon i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 17, artikel 18, stk. 1, litra b), og artikel 49, stk. 2, og

ud fra følgende betragtninger:

(1) Der er i del A i bilag III til forordning (EF) nr. 396/2005 fastsat maksimalgrænseværdier (i det følgende benævnt »MRL'er«) for fenpyroximat. Der er i bilag II og del B i bilag III til nævnte forordning fastsat MRL'er for triadimenol og triadimefon.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 1, i forordning (EF) nr. 396/2005 (2) afgivet en begrundet udtalelse om de gældende MRL'er for fenpyroximat. Den foreslog at ændre definitionen af restkoncentration og konkluderede, at der manglede visse oplysninger vedrørende MRL'erne for citrusfrugter, æbler, pærer, kvæder, mispel, japanmispel/loquat, abrikoser, kirsebær, ferskner, blommer, spisedruer og druer til vinfremstilling, jordbær, brombær, korbær, hindbær, blåbær, tranebær, solbær og ribs (røde, sorte og hvide), stikkelsbær, hyben, morbær, azarolhvidtjørn, hyldebær, tomater, peberfrugter, auberginer, agurker, drueagurker, courgetter, bønner (friske, med bælg), humle, lever og nyre fra kvæg, lever og nyre fra får samt lever og nyre fra geder, og at der var behov for yderligere overvejelser blandt de ansvarlige for risikostyringen. Da der ikke er nogen risiko for forbrugerne, bør MRL'erne for de pågældende produkter fastsættes i bilag II til forordning (EF) nr. 396/2005 enten på det gældende niveau eller på det niveau, autoriteten har peget på. Disse MRL'er vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede oplysninger vedrørende MRL'erne for trænødder, kumquat, avocadoer, kartofler, knoldselleri, okra, meloner, græskar og bønner (friske, uden bælg), og at der var behov for yderligere overvejelser blandt de ansvarlige for risikostyringen. MRL'erne for disse produkter bør fastsættes til den specifikke bestemmelsesgrænseværdi. Under hensyntagen til supplerende oplysninger vedrørende god landbrugspraksis, som USA indgav efter offentliggørelsen af den begrundede udtalelse, bør MRL'erne for citrusfrugter, mandler, æbler, pærer, kirsebær og tranebær fastsættes i bilag II til forordning (EF) nr. 396/2005 på det gældende niveau. Disse MRL'er vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning.

(3) Autoriteten har i overensstemmelse med artikel 12, stk. 1, i forordning (EF) nr. 396/2005 afgivet en begrundet udtalelse om de gældende MRL'er for triadimenol (3). Den foreslog at ændre definitionen af restkoncentration og konkluderede, at der manglede visse oplysninger vedrørende æbler, spisedruer og druer til vinfremstilling, jordbær, blåbær, solbær og ribs (røde, sorte og hvide), stikkelsbær, kålroer, majroer, tomater, peberfrugter, auberginer, agurker, drueagurker, courgetter, meloner, græskar, vandmeloner, artiskokker, rapsfrø, korn af byg, korn af havre, korn af rug, korn af hvede, humle, sukkerroe, muskel, fedt, lever og nyre fra svin, muskel, fedt, lever og nyre fra kvæg, muskel, fedt, lever og nyre fra får, muskel, fedt, lever og nyre fra geder, muskel, fedt, lever og nyre fra fjerkræ, mælk fra kvæg, får, geder og heste samt fugleæg, og at der var behov for yderligere overvejelser blandt de ansvarlige for risikostyringen. Da der ikke er nogen risiko for forbrugerne, bør MRL'erne for de pågældende produkter fastsættes i bilag II til forordning (EF) nr. 396/2005 til enten den gældende værdi eller til den værdi, som autoriteten har peget på. Disse MRL'er vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede oplysninger vedrørende MRL'erne for bananer, ananas, okra, rosenkål, porre, korn af boghvede, korn af hirse, korn af durra og kaffebønner, og at der var behov for yderligere overvejelser blandt de ansvarlige for risikostyringen. MRL'erne for disse produkter bør fastsættes til den specifikke bestemmelsesgrænseværdi.

(4) Ved Kommissionens afgørelse 2004/129/EF (4) blev det fastsat, at triadimefon ikke skulle optages i bilag I til direktiv 91/414/EØF. Alle eksisterende godkendelser af plantebeskyttelsesmidler, der indeholder aktivstoffet triadimefon, er blevet kaldt tilbage. I henhold til artikel 17 i forordning (EF) nr. 396/2005 sammenholdt med artikel 14, stk. 1, litra a), i samme forordning bør MRL'erne for det pågældende aktivstof i bilag II og i del B i bilag III til forordningen derfor udgå.

(5) For produkter, for hvilke anvendelsen af det pågældende plantebeskyttelsesmiddel ikke er godkendt, og for hvilke der ikke findes importtolerancer eller Codex-MLR'er (i det følgende benævnt »CXL'er«), bør MRL'erne fastsættes til den specifikke bestemmelsesgrænseværdi eller til standard-MLR'en som angivet i artikel 18, stk. 1, litra b), i forordning (EF) nr. 396/2005.

(6) Kommissionen har rådført sig med EU-referencelaboratorierne for restkoncentrationer af pesticider om behovet for at tilpasse visse bestemmelsesgrænseværdier. For en række stoffers vedkommende konkluderede laboratorierne, at den tekniske udvikling gør det nødvendigt at fastsætte specifikke bestemmelsesgrænseværdier for visse varer.

(7) På baggrund af autoritetens begrundede udtalelser og under hensyntagen til alle relevante faktorer opfylder de ændringer af MRL'erne, som der er ansøgt om, kravene i artikel 14, stk. 2, i forordning (EF) nr. 396/2005.

(8) Unionens handelspartnere er gennem Verdenshandelsorganisationen blevet hørt om de nye MRL'er, og deres bemærkninger er taget i betragtning.

(9) Forordning (EF) nr. 396/2005 bør derfor ændres.

(10) For at gøre det muligt at markedsføre, forarbejde og forbruge produkter normalt bør der i forordningen fastsættes overgangsforanstaltninger for de produkter, der er produceret inden ændringen af MRL'erne, og for hvilke der foreligger data om, at der er opretholdt et højt forbrugerbeskyttelsesniveau.

(11) Før de ændrede MRL'er træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af MRL'erne medfører.

(12) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

For aktivstofferne fenpyroximat, triadimenol og triadimefon i og på alle produkter finder forordning (EF) nr. 396/2005 fortsat anvendelse med den ordlyd, den havde, før den blev ændret ved nærværende forordning, på produkter, der er produceret inden den 27. oktober 2017.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 27. oktober 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 3. april 2017. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet, Review of the existing maximum residue levels (MRLs) for fenpyroximate according to Article 12 of Regulation (EC) No 396/2005. EFSA Journal 2015;14(1):4382.

(3) Den Europæiske Fødevaresikkerhedsautoritet, Review of the existing maximum residue levels (MRLs) for triadimenol according to Article 12 of Regulation (EC) No 396/2005. EFSA Journal 2016;14(1):4377.

(4) Kommissionens beslutning 2004/129/EF af 30. januar 2004 om ikke-optagelse af visse aktive stoffer i bilag I til Rådets direktiv 91/414/EØF og om tilbagetrækning af godkendelser af plantebeskyttelsesmidler, der indeholder disse stoffer (EUT L 37 af 10.2.2004, s. 37).